Dôvodová správa

Osobitná časť

K čl. I

K bodom 1, 3, 13, 14, 55, 61 a 62

Z dôvodu väčšej prehľadnosti zákona č. 516/2008 Z. z. o Audiovizuálnom fonde a o zmene a doplnení niektorých zákonov v znení neskorších predpisov sa zavádza členenie zákona na časti a v nadväznosti na to sa menia alebo vypúšťajú nadpisy niektorých ustanovení. 

K bodu 2

Hlavné činnosti Audiovizuálneho fondu (ďalej len „fond“) sa dopĺňajú o novú činnosť, ktorou je poskytovanie finančných prostriedkov na podporu audiovizuálneho priemyslu v Slovenskej republike. 

K bodu 4 

Vzhľadom na skutočnosť, že v zmysle návrhu zákona bude možné predkladať fondu jednak žiadosti o finančné prostriedky na podporu audiovizuálnej kultúry (ďalej len „žiadosť o podporu audiovizuálnej kultúry“), rovnako ako aj žiadosti o finančné prostriedky na podporu audiovizuálneho priemyslu (ďalej len „žiadosť o podporu audiovizuálneho priemyslu“), špecifikuje sa kompetencia rady fondu schvaľovať zásady, spôsob a kritéria hodnotenia žiadostí len vo vzťahu k žiadostiam o podporu audiovizuálnej kultúry..

K bodu 5

	Zavádza sa legislatívna skratka. Pojem „Ministerstvo kultúry Slovenskej republiky“ sa používa v texte zákona prvý krát. 

K bodu 6 

Nakoľko v zmysle návrhu zákona bude možné predkladať fondu žiadosti o podporu audiovizuálnej kultúry, rovnako ako aj žiadosti o podporu audiovizuálneho priemyslu, špecifikuje sa kompetencia rady fondu požiadať riaditeľa o predloženie stanoviska k žiadosti spolu so žiadosťou a jej hodnotením len vo vzťahu k žiadostiam o podporu audiovizuálnej kultúry.

K bodom 7 a 20

V súlade s terminológiou zákona č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov sa pojem „internetová stránka“ nahrádza správnejším pojmom „webové sídlo“. 

K bodu 8

	Špecifikuje sa kompetencia kancelárie, ktorá v zmysle navrhovaného znenia predkladá odborným komisiám na posudzovanie iba žiadosti o podporu audiovizuálnej kultúry.

K bodu 9

Vzhľadom na doplnenie ďalšej činnosti fondu, ktorou je poskytovanie finančných prostriedkov na podporu audiovizuálneho priemyslu, sa upravuje nová kompetencia kancelárie, v rámci ktorej kancelária kontroluje správnosť a úplnosť žiadostí o registráciu filmového projektu, preskúmava úplnosť žiadostí o podporu audiovizuálneho priemyslu a preveruje  administratívnu zhodu  a správnosť oprávnených výdavkov.  

K bodu 10 a 12

Nakoľko bude v zmysle návrhu zákona možné predkladať fondu jednak žiadosti o podporu audiovizuálnej kultúry, rovnako ako aj žiadosti o podporu audiovizuálneho priemyslu, špecifikuje sa, že fond zriaďuje odborné komisie iba na posudzovanie  a hodnotenie žiadostí o podporu audiovizuálnej kultúry.

K bodu 11

	Špecifikuje sa, že člen odbornej komisie nesmie byť žiadateľom o finančné prostriedky z fondu, členom riadiacich, kontrolných alebo dozorných orgánov žiadateľa, či štatutárnym orgánom žiadateľa iba vo vzťahu k podpore audiovizuálnej kultúry. Nakoľko odborné komisie neposudzujú žiadosti o podporu audiovizuálneho priemyslu, návrh zákona umožňuje členom komisií žiadať o tento druh podpory.

K bodu 15 až 19, 21 až 24, 26 až 29, 35 až 53

V zmysle návrhu zákona sa podporná činnosť fondu rozdelila na dve základné oblasti. Jednou oblasťou podpory je podpora audiovizuálneho priemyslu, ktorú fond v súčasnosti nevykonáva. Druhou oblasťou je podpora audiovizuálnej kultúry, ktorá je upravená v tretej časti návrhu zákona – ide o podpornú činnosť, ktorú fond vykonáva aj v súčasnosti v zmysle platnej právnej úpravy. Vzhľadom na uvedené boli z legislatívno-technického hľadiska, ale najmä z pojmového hľadiska, precizované ustanovenia § 18 až 22, ktoré upravujú podporu audiovizuálnej kultúry.

K bodu 25 a 34

Navrhuje sa rozšírenie podmienky pre poskytnutie podpory audiovizuálnej kultúry tak, aby bolo zabezpečené, že žiadateľ má pred poskytnutím dotácie vysporiadané finančné vzťahy nielen so štátnym rozpočtom a fondom, ale so všetkými subjektmi verejnej správy.

K bodu 30

Navrhuje sa, aby prílohou žiadosti o podporu audiovizuálnej kultúry bolo namiesto čestného vyhlásenia o neporušení zákazu nelegálneho zamestnávania potvrdenie príslušného inšpektorátu práce o neporušení zákazu nelegálneho zamestnávania. 
K bodu 31

Upravuje sa terminológia v súlade so zákonom č. 492/2009 Z. z. o platobných službách a o zmene a doplnení niektorých zákonov v znení neskorších predpisov. 

K bodu 32

Pojem „administratívna úhrada“ sa nahrádza presnejším pojmom „administratívny poplatok“. 

K bodu 33

Na základe požiadaviek, ktoré vyplynuli z aplikačnej praxe sa navrhuje, aby prílohou k žiadosti o podporu audiovizuálnej kultúry bolo namiesto čestného vyhlásenia potvrdenie príslušného súdu o tom, že žiadateľ nie je v konkurze ani v likvidácii, a že proti nemu nie je vedené exekučné konanie. 

K bodu 54

Štvrtá časť zákona upravuje oblasť podpory audiovizuálneho priemyslu. V rámci podpory audiovizuálneho priemyslu bude fond poskytovať finančné prostriedky na realizáciu filmového projektu, ktorý musí spĺňať kritériá stanovené zákonom. Filmovým projektom sa rozumie audiovizuálne dielo, ktoré je hraným, dokumentárnym alebo animovaným kinematografickým dielom alebo dielom primárne určeným pre televízne vysielanie v rozsahu najmenej 70 minút alebo audiovizuálne dielo, ktoré je časťou viacdielneho diela primárne určeného pre televízne vysielanie a priemerný rozsah jednej časti je najmenej 40 minút. Zároveň obsah filmového projektu musí byť v súlade s predpismi Európskej únie, čo sa preukazuje kultúrnym testom alebo koprodukčným štatútom, nesmie schvaľovať násilie, ani ho žiadnou formou podporovať, nijako urážať ľudskú dôstojnosť, ani iným spôsobom porušovať právny poriadok Slovenskej republiky a nesmie mať pornografický charakter. Ďalšími podmienkami na poskytnutie finančných prostriedkov je, že celkový plánovaný rozpočet audiovizuálneho diela nesmie byť nižší ako 2 500 000 eur a minimálna výška uhradených oprávnených výdavkov v súvislosti s výrobou tohto diela je 2 000 000 eur. Zákon zároveň stanovuje, čo sa považuje za oprávnené výdavky a čo sa do celkovej sumy oprávnených výdavkov nezapočítava. Finančné prostriedky na podporu audiovizuálneho priemyslu poskytuje fond formou dotácie vo výške 20 % oprávnených výdavkov. Na ich poskytnutie nie je právny nárok. 
V § 22b zákon stanovuje, kto môže byť žiadateľom o finančné prostriedky na podporu audiovizuálneho priemyslu. O finančné prostriedky na podporu audiovizuálneho priemyslu môže požiadať fyzická osoba - podnikateľ plne spôsobilá na právne úkony alebo právnická osoba, ktorá je producentom alebo koproducentom filmového projektu. Ak je filmový projekt realizovaný v koprodukcii, môže byť žiadateľom o podporu audiovizuálneho priemyslu iba jeden koproducent písomne splnomocnený ostatnými koproducentami. Žiadateľom o podporu audiovizuálneho priemyslu ani šatutárnym orgánom žiadateľa nesmie byť osoba, ktorá je v konkurze alebo v likvidácii, proti ktorej je vedené exekučné konanie, ktorá nemá vysporiadané finančné vzťahy so štátnym rozpočtom alebo fondom, ktorá porušila zákaz nelegálneho zamestnávania alebo ktorá nepredložila fondu vyúčtovanie finančných prostriedkov. Žiadateľom o podporu audiovizuálneho priemyslu nemôže byť člen rady, člen dozornej komisie, riaditeľ ani jemu blízka osoba. 
V súvislosti s podporou audiovizuálneho priemyslu rozlišuje zákon dva druhy žiadostí, a to žiadosť o registráciu filmového projektu a žiadosť o podporu audiovizuálneho priemyslu. Žiadosť o podporu audiovizuálneho priemyslu je oprávnený predložiť žiadateľ o podporu audiovizuálneho priemyslu, ktorý má platné osvedčenie o registrácii filmového projektu. 
Osvedčenie o registrácii filmového projektu vydáva fond žiadateľovi o podporu audiovizuálneho priemyslu na základe žiadosti o registráciu filmového projektu, ktorej formulár zverejní fond na svojom webovom sídle a prílohy ktorej sú vymedzené v § 22c ods. 2 písm. a) až e). Jednou z príloh je aj potvrdenie o zaplatení administratívneho poplatku v sume 1 000 eur. Navrhovaná suma 1 000 eur predstavuje odhadované priemerné náklady na všetky činnosti spojené s administráciou, posúdením, kontrolou a archiváciou takejto žiadosti (evidencia, kontrola úplnosti, posúdenie kultúrneho testu a verifikácia údajov v ňom uvedených, vystavenie príslušných dokumentov a korešpondencia, administratívna kontrola doručenej žiadosti, úhrada podpory a jej riadne a úplné zaúčtovanie vrátane výkazov, následná kontrola prijímateľa) a sú v nej premietnuté aj predpokladané výdavky fondu spojené s nevyhnutnou úpravou informačných systémov pre registráciu a administráciu žiadostí podľa navrhovaného mechanizmu. V prípade, že žiadateľ o podporu audiovizuálneho priemyslu predkladá prílohy v inom ako v slovenskom jazyku, je povinný predložiť aj ich preklad do štátneho jazyka. 
Následne fond skontroluje správnosť a úplnosť žiadosti o registráciu filmového projektu, a to, či filmový projekt spĺňa kritériá stanovené zákonom. 
Zákon taxatívne stanovuje prípady, kedy fond zamietne žiadosť o registráciu filmového projektu. V opačnom prípade vydá žiadateľovi osvedčenie o registrácii filmového projektu, ktoré je platné tri roky odo dňa jeho vydania. 
Po skončení realizácie filmového projektu na území Slovenskej republiky môže žiadateľ o podporu audiovizuálneho priemyslu, ktorý má platné osvedčenie o registrácii filmového projektu, predložiť žiadosť o podporu audiovizuálneho priemyslu spolu s prílohami  podľa § 22e ods. 2 pís. a) až i). Po predložení žiadosti o podporu audiovizuálneho priemyslu fond skontroluje jej úplnosť a preverí administratívnu zhodu a správnosť oprávnených výdavkov. Prípady, v ktorých fond zamietne žiadosť o podporu audiovizuálneho priemyslu zákon stanovuje taxatívne. Ak fond žiadosť nezamietne, vydá žiadateľovi potvrdenie o celkovej výške oprávnených výdavkov, z ktorej je vypočítaná výška poskytnutých finančných prostriedkov. Finančné prostriedky poskytuje fond na základe  zmluvy o podpore audiovizuálneho priemyslu. 

K bodu 56

Ide o legislatívno-technickú úpravu súvisiacu s bodom 60. 
        
K bodu 57

	Príjmom fondu bude v zmysle návrhu zákona, okrem administratívneho poplatku za spracovanie žiadosti o podporu audiovizuálnej kultúry aj administratívny poplatok pri podaní žiadosti o registráciu filmového projektu, ktorý je upravený v § 22d návrhu zákona.  

K bodu 58

Upravuje sa terminológia v súlade so zákonom č. 492/2009 Z. z. o platobných službách a o zmene a doplnení niektorých zákonov v znení neskorších predpisov a v súvislosti s bodom 31 sa vypúšťa odkaz na zákon č. 483/2001 Z. z. o bankách a o zmene a doplnení niektorých zákonov v znení neskorších predpisov. 

K bodu 59

Navrhuje sa, aby výročná správa fondu obsahovala aj prehľad a vyhodnotenie činnosti fondu na podporu audiovizuálneho priemyslu v Slovenskej republike. 

K bodu 60

V zmysle návrhu zákona bude Ministerstvo kultúry Slovenskej republiky (ďalej len „ministerstvo kultúry“) poskytovať fondu dva druhy príspevku, pričom každý z nich bude určený na špecifický účel. 
Jedným z príspevkov bude príspevok určený na podporu audiovizuálnej kultúry, ktorý ministerstvo kultúry poskytuje každoročne fondu aj v zmysle platnej právnej úpravy.
Druhým príspevkom bude príspevok, ktorý bude určený na podporu audiovizuálneho priemyslu. Ide o nový príspevok, ktorého výška sa bude odvíjať od sumy, ktorú fond vypočíta na základe vydaných potvrdení o celkovej výške oprávnených výdavkoch a každoročne do 30. júna predchádzajúceho kalendárneho roka ju oznámi ministerstvu kultúry.

K bodu 63

	Do zákona sa dopĺňa príloha, ktorá obsahuje vzor kultúrneho testu. Kultúrny test je v súlade s právnymi aktmi Európskej únie nevyhnutnou súčasťou podporných schém v oblasti kultúry. Aby bolo poskytovanie dotácie na podporu audiovizuálneho priemyslu, ktorá predstavuje štátnu pomoc, zlučiteľné s príslušnými ustanoveniami Zmluvy o fungovaní Európskej únie, dotácia musí byť poskytnutá na podporu kultúrnej aktivity. Vzor kultúrneho testu uvedený v prílohe slúži práve na naplnenie tejto podmienky a stanovuje kultúrne ale aj výrobné/realizačné kritériá, ktoré musí audiovizuálne dielo spĺňať, aby jeho realizáciu bolo možné preukázateľne považovať za kultúrnu aktivitu. 

K čl. II    

K bodu 1 

Ustanovuje sa právomoc zriaďovateľovi určiť ďalšie činnosti, ktoré má vykonávať Slovenská národná knižnica.

K bodu 2

Ustanovuje sa výnimka, že na historický knižničný dokument a historický knižničný fond, ako aj významný slovacikálny dokument, knižničný dokument alebo súbor knižničných dokumentov, ktoré pre svoju osobitnú kultúrnu a historickú hodnotu môžu byť vyhlásené za historický knižničný dokument alebo historický knižničný fond, nemožno zriadiť záložné právo, nemožno ich zaťažiť, nepodliehajú exekúcii ani konkurzu.

K bodu 3, 4 a 5

	V súvislosti s prechodom na menu euro od 1. januára 2009 sa suma pokút upravuje v mene euro. 

K čl. III, IV a V

V súvislosti s prechodom na menu euro od 1. januára 2009 sa sumy upravujú v mene euro. 

K čl. VI

	Navrhuje sa deň nadobudnutia účinnosti zákona na 1. január 2014.